9 Aduersitas

Aduenit tam bonis quam malis, set propter alium et alium finem.

Nam bonis aduenit, uel ad exercitum virtutis, sicut aduenit Job et Tobie, Dauid et Ezechie, uel ne superbiant de bonis gratis sibi collatis, sicut patet in Paulo [2] Cor. 12[:7], Qui dicitur, *Ne magnitudo reuelacionum extollat mihi datus est [stimulus carnis]*.

Malis autem euenit aduersitas, ut uel corrigantur, uel ut tormenta inchoentur. Primum, patet in Nabugodonosor, qui per aduersitate Domini cognouit quem prius noluit, Dan. 4[:31]. Item, in beato Paulo qui percussus cecitate ad tempus; de persecutore factus est predicator, Act. 9[:3-9]. Vnde, Augustinus, *De vera innocencia*, diuina bonitas ideo maxime irascitur in hoc seculo, ne irascatur in furturo; et misericorditer exhibet seueritatem temporalem, ne eternam iuste inferat vlcionem.

Secundum, patet in Pharone qui hic primo subuersus est, Exod. 14[:31]. Idem patet in Saule, 1 Reg. 31[:6]. Item, cum Antiocho rege, [1] Macc. 6[:16]. Similiter rex Agrippa *a vermibus* hic *consumptus* est, [Act. 12:23].

Item, quandoque bonis, aduersa eueniunt quia, secundum Gregorium, mala que hic nos preueniunt ad Deum ergo compellunt. Item secundum Ambrosium in suo *Hexameron*, aquila frequenter volat ad nidum suum vbi pulli resident, et eos percutit ne pinguescant uel pigrescant, set magis distant, predam capere quam expectare. Sicut facit pullis suis in ecclesia, ut surgant et querant Deum, Luc. 15[:14-20], filius prodigus non curauit de patre dum abundasset, set quando *cepit egere,* tunc dixit, *Surgam,* etc., et tunc susceptus est a patre. Ideo, dicitur Act. 14[:21]: *Oportet* quod *multas tribulaciones* *intrare in regnum Dei*. Luc. 11[:5], Dicitur, *Quis vestrum habebit amicum,* etc. Osee 6[:1]: *In tribulacione sua mane consurgunt ad me*. Figura ad hoc, [2] Reg. 14[:29-31], Absolon videns quod Ioab nollet venire ad eum pro pulcra inuitacione, fecit comburi segetes eius, et tunc venit. Sic filius regis, Dei, mittit pro nobis facere, et non venimus. Ideo, inmittit tribulaciones que quasi nos compellunt. Homines non veniunt ad medicum nisi in necessitate, sic nec nos ad Christum, Ysai. 26[:16]: *Domine, in angustia requisierunt te, et in doctrina mumuris.* Doctrina in istud patuit in rege Manasse qui post immanissima scelera captiuatus est in Babilone, clamauitque ad Dominum et liberatus est, secundum Magister in *Historiale*, et prout habetur 2 Paralip. 33[:11]. Idcirco nullus unquam disperet[[1]](#endnote-1) de Dei misericordia.

Vnde, dicit Augustinus, primo libero, *De ciuitate* ca. /f.3rb/ 9, manet dissimilitudo passorum in similitudine passionum; et licet sub eodem tormento, non est idem virtus et vicium. Nam sicut sub igne aurum rutilat, et palea fumat; et sub eadem tribula stipule comminuuntur, et frumenta purgantur; nec ideo oleum cum amurca confunditur, quia eodem preli pondere exprimitur.

Item, vna eadem vis irruens bonos probat, purificat, relinquat; malos vero dampnat, vastat, et exterminat. Hieronimus, *Epistola,* 72, narrat de quodam iuuene monacho qui nec per abstinenciam nec per occupacionem potuit temptacioni resistere carnis. Quod compariens, pater monasterii fecit vnum de commonachis fatigare eum cotidie maledictionbius et obiurgacionibus, et ita quieuit, temptacio silere. Habetur Gen. 12[:17], de Pharone quem Deus multipliciter flagellauit ne Saram, vxorem Abrahe, tangeret.

Item, quando non est frigus in hieme, non spes fructuum in autumpno, nec quod homines erunt sani in estate. Sic quando in uita presenti non superuenit aduersitates, non erit spes bonorum operum nec sanitatis in anima. Vnde Seneca, in libro *De prouidencia*, nihil infelicius eo cui numquam aliud uenit aduersi. Non licuit ei experiri, male de eo iudicauerunt dii. Vnde et Dauid maxime per aduersitatem venit ad regnum. Et Gregorius, 9, *Moralium*, sepe est donum gracie, quod homo iram deputat, et sepe diuine districtionis ira est, quod homo graciam putat. Et Hieronimus, *Epistula,* 69, magna ira Dei est, quando peccantibus non irascatur. Vnde et Ezechiel [16:42], ad Ierusalem dicitur, Iam non *irascar* tibi, *zelus meus* recessit *a te*. Chrisostomus in libro *Homelia*, quid est quod dicitur, [Psal. 84:6]: Non *in eternum irasceris nobis*, quasi dicens, hic nobis irascere, hic affligere, hic flagella, quia quem diligis flagellas et emendas, [Heb. 12:6].

Vnde, Augustinus, manifestum signum reprobacionis est continuus successus in prosperis, sic legitur in *Vita beati Ambrosii*, quod hospitatus in domo cuiusdam prosperantibus in temporalibus. Recessit ea nocte de loco illo, et cito post submersus est locus ille cum omnibus contentis propter hoc. Dixit Bernardus in quodam *Sermone*, illam misericordiam Domine mihi nolo, qua semper parcis, set illam seueritatem qua filium flagellas; iuxta illud Psal. [98:8]: *Deus, tu propicius fuisti eis, et vlciscens in omnes adinuenciones eorum.* Ecce mirabilis combinacio propiciacio et vlcio; propter ista dixit rex Ezechias, Isai. 38[:17]: *Ecce in pace amaritudo mea amrissima. Tu autem eruisti animam meam ut non periret*. Gregorius, 16, *Moralia*, dicit, eternitatis premia prestolantes[[2]](#endnote-2) vires ex aduersitatibus sumunt, quia, crescente pugna, gloriosiorem sibi non ambigunt manere victoriam. Sic itaque electorum desideria dum premuntur, aduersitate proficiunt; sicut ignis flatu premitur ut crescat, vnde quasi extingui cernitur, inde roboratur.

In eo namque ostendimus quanta ad Deum cupiditate, flagramus, si non solum [ad eum] per tranquilla et mollia, set eciam per aspera et dura transimus. Hinc Psal. [17:34] ait, *Qui perfecit pedes meos tanquam ceruorum*, scilicet, qui non parcit propter dura et aspera quin conscendat montana. Item Gregorius, 20, *Moralium*, omnipotens Deus electorum suorum aduersarios temporaliter[[3]](#endnote-3) permittit excrescere, ut per seuiciam malorum purgetur uita bonorum. Et vtilitati innocencium militat uita malorum. Vnde Ciprianus in *Epistula ad Demetrianum*, ille deflet et meret, si sibi[[4]](#endnote-4) male sit in hoc seculo, cui non potest bene esse post hoc seculum.

Vnde, Chrisostomus, *Homelia,* 13, reddens racionem quare Deus non separat bonos a malis hic sub aduersis, dicit quod ideo ne mali sic separati cognoscerent se omnino adiectos et sic desperaret. Et ne boni separati ab aliis nimis gloriarentur. Maxime tamen, nec malis bona prosint, nec bonis mala nocent, set magis prosunt. Vnde Hieronimus, *Epistula,* 50, quere et inuenies omnes sanctos et aduersa perpessos. Solus Salomon in deliciis  
fuit, ideo forte corruit.

Plus de aduersitate vide infra, c. [369] Tribulacio.

1. disperet ] *add.* ~~dissimilitudi~~ F.128. [↑](#endnote-ref-1)
2. prestolantes ] Gregory *corr*. postulantes F.128. [↑](#endnote-ref-2)
3. temporaliter ] Gregory *corr.* taliter F.128. [↑](#endnote-ref-3)
4. sibi ] Cyprian *om*. F.128 [↑](#endnote-ref-4)